તિરુવનંતપુરમ્ઃ ભારતે ગઈ કાલે અતિ રોમાંચક બનેલી ટી-૨૦માં ન્યૂઝીલેન્ડને હરાવીને શ્રેણી ૨-૧થી જીતી લીધી. વરસાદ અને ભીના ગ્રાઉન્ડને કારણે મેચ લગભગ અઢી કલાક મોડી શરૂ થઈ. આથી મેચ આઠ-આઠ ઓવરની કરી દેવામાં આવી હતી. પહેલા બેટિંગ કરવાનું આમંત્રણ મળ્યા બાદ ભારતે પાંચ વિકેટે ૬૭ રન બનાવ્યા હતા. ભારત તરફથી મનીષ પાંડેએ સૌથી વધુ ૧૭, હાર્દિકે અણનમ ૧૪ અને કેપ્ટન વિરાટે ૧૩ રનનું યોગદાન આપ્યું. ભારતીય ઇનિંગ્સમાં ફક્ત ચાર ચોગ્ગા અને ત્રણ છગ્ગા ફટકારવામાં આવ્યા હતા. લક્ષ્યનો પીછો કરવા ઊતરેલી ન્યૂઝીલેન્ડની ટીમ નિર્ધારિત આઠ ઓવરમાં છ વિકેટે ૬૧ રન જ બનાવી શકી હતી.